**Treaz de tine**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ca un espresso tare e noaptea lângă tine

Și nu-mi ajunge-o ceașcă, îmi pare prea puțin,

Dă-mi o carafă-ntreagă, temperament sangvin

Am, doar mă ştii, iubito, şi pofta mi-o-ntreține

De buze senzuale, atât de aromate,

De catifeaua pielii arzând ciocolatie,

De ochii tăi căprui scăldați în poezie

Și coapsele gingașe ca două nestemate.

Cafea fierbinte-i ziua atunci când ești cu mine,

O bem neîndulcită şi savurăm amar

Aroma dimineţii când te îmbraci sumar

Şi îmi alinţi obrajii cu degetele fine.

- Iubite, dimineaţa un strop de cofeină

Benefic se dizolvă în sângele aprins,

Când noi, insomniacii, al dragostei cuprins,

L-am studiat azi noapte, dar s-a făcut lumină.

Tu, încă, mă mai cauţi prin aşternutul cald,

Îmi dai în lături părul şi gura de rubin

O gusti, febril, cu sete, temperament sangvin?

Simt mâna ta pe coapse, sub al mătăsii fald,

Alunecând obraznic… Cafeaua e de vină?

Începem astfel ziua, nebuni de vise coapte,

Şi timpul trece leneş, dar îţi promit, la noapte,

Înlocuim espresso cu multă-adrenalină.